SKRIFTLIG FORESPØRGSEL P-1089/01

af Pier Casini (PPE-DE) til Kommissionen

(27. marts 2001)

Om: Reparationsarbejder i knudepunktet mellem vejene via Emilia og via S.S. Selice Montanara og konstruktion af forbindelsesvejen mellem via Borghi og via Marzabotto i Imola kommune

I henhold til artikel 152 i traktaten om oprettelse af Det Europæiske Fællesskab sikrer Den Europæiske Union et højt sundhedsbeskyttelsesniveau. I henhold til artikel 174 ff. er Fællesskabets politik på miljøområdet baseret på principperne for bevarelse, beskyttelse og forbedring som prioriteret mål. Det nuværende svenske formandskab har lagt vægt på miljøproblemerne i forbindelse med dets program. Der henviser til den beskyttelse, der garanteres i Rådets direktiv 85/337/EØF(1) og 97/11/EF(2) vedrørende vurderingen af indvirkningen på miljøet, som for nylig var genstand for traktatovertrædelsesprocedure 1999l/2181 (jf. artikel 226) mod Den Italienske Republik på grundlag af lovgivningen i en række regioner, bl.a. Emilia Romagna. Imola kommune er gået i gang med at gennemføre ovennævnte projekt, selv om der hverken er foretaget en undersøgelse af støjvirkningerne eller en miljøindvirkningsvurdering. Den undersøgelse, som det regionale kontor vedrørende beskyttelse og miljø (Arpa) i Emilia Romagna har foretaget,

går i det store og hele imod gennemførelsen af de ovennævnte vejarbejder uden tilstrækkelige ændringer. I forbindelse med dette spørgsmål er der indgivet et andragende nr. 553/2000 til Europa-Parlamentet, som Udvalget for Andragender den 24.1.2001 accepterede at behandle.

Kan Kommissionen oplyse følgende:

1. Hvilke foranstaltninger agter den øjeblikkeligt at træffe for at få de kompetente italienske myndigheder til at overholde fællesskabsretten på miljøområdet, som åbent bliver overtrådt af Imola kommunes forvaltning på baggrund af den konstante strøm af domme fra Domstolens og Kommissionens egen holdning, som den fremgik af dens udtalelse i forbindelse med traktatovertrædelsesproceduren 1999/2181?

2. For at undgå risiko for alvorlig og uoprettelig beskadigelse af helbredet for de borgere, som bor i det pågældende område og sikre deres ret til et sundt miljø, hvilke foranstaltninger agter Kommissionen at træffe for at få gennemført en seriøs undersøgelse af miljø- og støjindvirkningerne og for at gøre denne undersøgelse til en uomgåelig forudsætning for gennemførelsen af projektets anden del, som endnu ikke er igangsat, og som i modsætning til første del udelukkende skal finansieres med offentlige midler?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(25. april 2001)

I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) og direktiv 97/11/EF af 3. marts 1997(2) om ændring af direktiv 85/337/EØF skal medlemsstaterne træffe de nødvendige foranstaltninger med henblik på, at projekter, der blandt andet på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse. De projekter, som er omfattet af direktivet, er defineret i bilagene hertil. Kommissionen har til opgave at sikre, at fællesskabslovgivningen overholdes, og skal derfor i denne sag tage stilling til, om den pågældende medlemsstat har håndhævet fællesskabslovgivningen om vurdering af virkningerne på miljøet (VVM) korrekt.

På grundlag af de oplysninger, det ærede medlem er fremkommet med, kan det anlægsarbejde, som der henvises til i den skriftlige forespørgsel, nemlig en vej i et byområde og en forbindelsesvej mellem denne og en landevej, henhøre enten under kategori 10 d): Anlæg af veje, havne, herunder fiskerihavne, og flyvepladser (projekter, som ikke er omfattet af bilag I) i bilag II til Rådets direktiv 85/337/EØF før ændringerne, eller under kategori 10 e): Bygning af veje, havne og havneanlæg, herunder fiskerihavne (projekter, som ikke er omfattet af bilag I) i bilag II til Rådets direktiv 85/337/EØF som ændret ved Rådets direktiv 97/11/EF.

I henhold til Rådets direktiv 85/337/EØF forud for ændringerne skal alle projekter, som henhører under bilag II, gøres til genstand for en VVM, når medlemsstaterne finder, at det er påkrævet på grund af projekternes karakter. Dog anses medlemsstaterne for at være forpligtet til at foretage en forhåndsvurdering for at afgøre, om projekter under bilag II skal gøres til genstand for en VVM-procedure. I henhold til Rådets direktiv 85/337/EØF som ændret skal medlemsstaterne i forbindelse med projekter henhørende under bilag II ved hjælp af nærmere undersøgelser fra sag til sag eller efter grænseværdier eller ved fastsættelse af kriterier afgøre, om et projekt skal vurderes i overensstemmelse med artikel 5 til 10.

For at fastslå, hvilken fællesskabslovgivning der skal anvendes, er det nødvendigt at kontrollere, hvornår anmodningen om godkendelse af projektet er blevet forelagt for den kompetente myndighed: projekter, for hvilke der er indgivet anmodning om godkendelse til en kompetent myndighed før den 14. marts 1999, reguleres efter Rådets direktiv 85/337/EØF (forud for ændringen i 1997).

Kommissionen har allerede indledt en klageprocedure vedrørende dette projekt og har i et brev til de italienske myndigheder anmodet om nærmere oplysninger. Kommissionen vil tage alle de nødvendige skridt for at sikre, at Fællesskabets lovgivning overholdes behørigt.

(1) EFT L 175 af 5.7.1985.

(2) EFT L 73 af 14.3.1997.